CELEX: 32008R1261
Language: hu
Date: 2008-12-16 00:00:00
Title: A Bizottság 1261/2008/EK rendelete ( 2008. december 16. ) az 1606/2002/EK európai parlamenti és tanácsi rendelettel összhangban egyes nemzetközi számviteli standardok elfogadásáról szóló 1126/2008/EK rendeletnek az IFRS 2 nemzetközi pénzügyi beszámolási standard tekintetében történő módosításáról (EGT-vonatkozású szöveg)

17.12.2008   
            
            
               HU
            
            
               Az Európai Unió Hivatalos Lapja
            
            
               L 338/17
            
         
      A BIZOTTSÁG 1261/2008/EK RENDELETE
   
   (2008. december 16.)
   az 1606/2002/EK európai parlamenti és tanácsi rendelettel összhangban egyes nemzetközi számviteli standardok elfogadásáról szóló 1126/2008/EK rendeletnek az IFRS 2 nemzetközi pénzügyi beszámolási standard tekintetében történő módosításáról
   (EGT-vonatkozású szöveg)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel a nemzetközi számviteli standardok alkalmazásáról szóló, 2002. július 19-i 1606/2002/EK európai parlamenti és tanácsi rendeletre (1) és különösen annak 3. cikke (1) bekezdésére,
   mivel:
   
               (1)
            
            
               Az 1126/2008/EK bizottsági rendelettel (2) elfogadásra kerültek egyes, 2008. október 15-én érvényben lévő nemzetközi számviteli standardok és értelmezések.
            
         
               (2)
            
            
               A Nemzetközi Számviteli Standard Testület (IASB) 2008. január 17-én közzétette az IFRS 2 Részvényalapú kifizetés nemzetközi pénzügyi beszámolási standard módosításait (a továbbiakban: az IFRS 2 módosítása). Az IFRS 2 módosítása pontosítja a megszolgálási feltételek fogalmát, és hogy miként kell elszámolni a nem megszolgálási feltételeket és a részvényalapú kifizetési megállapodás gazdálkodó egység vagy másik fél általi törlését.
            
         
               (3)
            
            
               Az Európai Pénzügyi Beszámolási Tanácsadó Csoport (EFRAG) Szakértői Munkacsoportjával (TEG) folytatott konzultáció megerősítette, hogy az IFRS 2 módosítása megfelel az 1606/2002/EK rendelet 3. cikkének (2) bekezdésében megállapított, az elfogadáshoz szükséges technikai kritériumoknak. Az Európai Pénzügyi Beszámolási Tanácsadó Csoport (EFRAG) véleményeinek objektivitását és semlegességét a Bizottság számára véleményező Standard Tanács Felülvizsgálati Csoport felállításáról szóló, 2006. július 14-i 2006/505/EK bizottsági határozattal (3) összhangban a Standard Tanács Felülvizsgálati Csoport megvizsgálta az EFRAG véleményét, és a Bizottságot arról tájékoztatta, hogy az kiegyensúlyozott és objektív.
            
         
               (4)
            
            
               Az 1126/2008/EK rendeletet ezért ennek megfelelően módosítani kell.
            
         
               (5)
            
            
               Az ebben a rendeletben előírt intézkedések összhangban vannak a Számviteli Szabályozó Bizottság véleményével,
            
         ELFOGADTA EZT A RENDELETET:
   1. cikk
   Az 1126/2008/EK rendelet mellékletében az IFRS 2 Részvényalapú kifizetés nemzetközi pénzügyi beszámolási standard az e rendelet mellékletében meghatározott formában, az IFRS 2 nemzetközi pénzügyi beszámolási standard módosításaival (a továbbiakban: az IFRS 2 módosítása) összhangban módosul.
   2. cikk
   Az IFRS 2 módosítását az e rendelet mellékletében meghatározott formában minden társaságnak legkésőbb a 2008. december 31. után kezdődő első pénzügyi éve kezdőnapjától alkalmaznia kell.
   3. cikk
   Ez a rendelet az Európai Unió Hivatalos Lapjában való kihirdetését követő harmadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2008. december 16-án.
      
         
            a Bizottság részéről
         
         Charlie McCREEVY
         
         
            a Bizottság tagja
         
      
   
   
      (1)  HL L 243., 2002.9.11., 1. o.
   
      (2)  HL L 320., 2008.11.29., 1. o.
   
      (3)  HL L 199., 2006.7.21., 33. o.
   
      MELLÉKLET
      NEMZETKÖZI SZÁMVITELI STANDARDOK
      
                  IFRS 2
               
               
                  „Az IFRS 2 Részvény-alapú kifizetés nemzetközi pénzügyi beszámolási standard módosításai”
               
            
         Sokszorosítása az Európai Gazdasági Térségben megengedett. Az Európai Gazdasági Térségen kívül minden jog fenntartva, kivéve a személyes használat vagy egyéb tisztességes felhasználás céljából történő sokszorosítást. További információ az IASB-től szerezhető be a www.iasb.org címen.
      
      MÓDOSÍTÁSOK AZ IFRS 2
      Részvény-alapú kifizetés standardhoz
      Ez a dokumentum az IFRS 2 Részvény-alapú kifizetés standard módosításait mutatja be. A módosítások azokat a javaslatokat véglegesítik, amelyeket a - 2006 februárjában közzétett javasolt módosítások az IFRS 2 standardhoz - Megszolgálási feltételek és törlések című nyilvános tervezet foglal magában.
      A gazdálkodó egységeknek ezeket a módosításokat az IFRS 2 hatókörébe tartozó valamennyi részvény-alapú kifizetésre a 2009. január 1-jén vagy azt követően kezdődő éves időszakokra kell alkalmazniuk. A korábbi alkalmazás megengedett.
      NEM MEGSZOLGÁLT FELTÉTELEK
      A standardban a 21. bekezdés után egy cím és egy 21A bekezdés kerül hozzáadásra, a következők szerint.
      
         Nem megszolgált feltételek kezelése
         
                     21A
                  
                  
                     Hasonlóképpen, egy gazdálkodó egységnek a nyújtott tőkeinstrumentum valós értékének becslésekor az összes meg nem szolgált feltételt figyelembe kell vennie. Ezért a tőkeinstrumentumok nem megszolgált feltételekkel történő nyújtásánál a gazdálkodó egységnek el kell számolnia a másik féltől kapott árukat és szolgáltatásokat, ha azok minden, nem piaci feltételt jelentő megszolgálási feltételt kielégítenek (pl. olyan munkavállalótól kapott szolgáltatások, aki meghatározott időtartamú szolgálati időszakra munkaviszonyban marad), függetlenül attól, hogy azok a nem megszolgált feltételek teljesülnek-e.
                  
               
      TÖRLÉSEK
      A standardban a 28. bekezdés a következőképpen módosul.
      
         
                     „28.
                  
                  
                     Amennyiben egy tőkeinstrumentum nyújtása a megszolgálási időszak alatt kerül visszavonásra vagy teljesítésre (ide nem értve azt, ha a nyújtás a megszolgálás feltételeinek nem teljesülése miatti jogvesztés alapján kerül törlésre) …”
                  
               
      A standardban a 28(b) bekezdés a következőképpen módosul.
      
         
                     „28.
                  
                  
                     
                                 (b)
                              
                              
                                 … Bármely ilyen többletet ráfordításként kell elszámolni. Ha azonban a részvény-alapú kifizetési megállapodás tartalmazott kötelezettség komponenseket, a gazdálkodó egységnek a kötelezettség valós értékét újra kell értékelnie, a törlés vagy teljesítés időpontja szerint. Bármely, a kötelezettség komponens teljesítésére történt kifizetést a kötelezettség megszüntetéseként kell elszámolni.”
                              
                           
               
      A standardban a 28. bekezdés után egy 28A bekezdés kerül hozzáadásra, a következők szerint.
      
         
                     „28A
                  
                  
                     Ha egy gazdálkodó egység vagy a másik fél választhat, hogy egy nem megszolgált feltételt teljesít-e, a gazdálkodó egység a gazdálkodó egységnek vagy a másik félnek a megszolgálási időszak alatti nem megszolgált feltételre vonatkozó nemteljesítését törlésként kell, hogy kezelje.”
                  
               
      HATÁLYBALÉPÉS NAPJA
      A standardba a következő 62. bekezdés kerül hozzáadásra, a következők szerint.
      
         
                     „62.
                  
                  
                     A gazdálkodó egységnek a következő módosításokat visszamenőleg kell alkalmaznia a 2009. január 1-jén vagy azt követően kezdődő éves időszakokra:
                     
                                 (a)
                              
                              
                                 a 21A bekezdésnek a nem megszolgált feltételek kezelésére vonatkozó követelményeit;
                              
                           
                                 (b)
                              
                              
                                 a „megszolgálttá válik” és a „megszolgálási feltételek” átdolgozott fogalmait az „A” mellékletben;
                              
                           
                                 (c)
                              
                              
                                 a 28. és a 28A bekezdések módosításait a törlések vonatkozásában.
                              
                           A korábbi alkalmazás megengedett. Ha a gazdálkodó egység ezeket a módosításokat 2009. január 1-jét megelőzően kezdődő időszakra alkalmazza, ezt a tényt közzé kell tennie.”
                  
               
      FOGALMAK
      Az „A” mellékletben a „megszolgálttá válik” és a „megszolgálási feltételek” fogalmai a következőképpen módosulnak.
      
         
                     „megszolgálttá válik
                  
                  
                     Jogosultsággá válik. Egy részvény-alapú kifizetési megállapodásban a másik fél joga pénzeszköz, egyéb eszközök vagy a gazdálkodó egység tőkeinstrumentumainak átvételére, akkor válik megszolgálttá, amikor a másik fél jogosultsága többé már nem függ semmilyen megszolgálási feltétel.
                  
               
                     megszolgálási feltételek
                  
                  
                     Azon feltételek, amelyek meghatározzák, hogy vajon a gazdálkodó egység megkapja-e azokat a szolgáltatásokat, amelyek a másik felet jogosulttá teszik pénzeszköz, egyéb eszközök vagy a gazdálkodó egység tőkeinstrumentumainak átvételére egy részvény-alapú kifizetési megállapodás alapján. A megszolgálási feltételek; szolgálati feltételek vagy teljesítmény feltételek. A szolgálati feltételek előírják, hogy a másik fél egy meghatározott időtartamú szolgálati időt letöltsön. A teljesítmény feltételek előírják, hogy a másik fél egy meghatározott időtartamú szolgálati időt letöltsön és meghatározott teljesítmény célokat, kell elérni (mint például a gazdálkodó egység nyereségének meghatározott növelése egy meghatározott időszak alatt). Egy teljesítmény feltétel magában foglalhat egy piaci feltételt.”